NAKON što je Index sinoć ekskluzivno objavio snimke na kojima se čuje kako neformalni vođa grupe taksista sa splitskog područja pomagačima govori tko smije, a tko ne raditi na splitskom aerodromu, stigao nam je još jedan, možda i najšokantniji tonski zapis. U njemu se vođa skupine hvali tjeranjem nekolicine nepoćudnih taksista i najavljuje razbijanje lubanja.

"Nema više Karla, Jakova.... Nemojte slučajno da je nekome palo na pamet da pita za te radnike. Ti radnici, ako ja vidim da voze više, ja ću tuć svima čekić o glavi, napravit ću im krater na lubanji od 10 centimetara.

Ti momci su zabranjeni, prekriženi i nema više taksija za njih. To su mali šugavci.

Šta će meni te pičke, ugledajte se na te momke koji dvije-tri godine ovdje krvare i rade i izborili su se za status. Ovdje nema mjesta za pičke. Ovo nije posao za pičke, pičkice mogu ići raditi u osiguravajuće kuće, na pazar, čistit čikove... Ovdje samo mogu frajeri, mudonje i muškarci radit...

Tko je otišao, nema nazad. Ovdje se teško dolazi, a još teže odlazi", samo je dio monologa taksista čiji je identitet poznat redakciji.

Taksisti u Splitu dogovaraju premlaćivanja i prijete

Jučer smo objavili snimke nastale na splitskom aerodromu. Na njima čujemo glasove taksista (identiteti su poznati našoj redakciji), nazivaju se "gazdama" i oni, metodom klasičnog reketa, određuju tko ondje ima pravo raditi, a tko ne. Jasno čujemo i kako priznaju počinjenja kaznenih djela, najavljuju nova premlaćivanja, razbijanja glava, silovanja, prijete i vrijeđaju, ne samo one koji im se suprotstave pa ih prijave policiji, takvih i nije puno, nego i one koji su se usudili ući na "njihov" teritorij.

Kontaktirali smo i Ivanku Šamiju, odvjetnicu "glavnog" taksista sa snimki. Šamija nam je rekla da ga ne zastupa u ovom slučaju te da do njega ne možemo doći jer je u istražnom zatvoru, kao i da ona s tim snimkama ne raspolaže te ne želi o tome razgovarati.

Policija: Nismo sigurni imamo li baš te snimke

Tekst se nastavlja ispod oglasa

Pitali smo i Policijsku upravu splitsko-dalmatinsku je li točno da već neko vrijeme raspolažu istim ovim snimkama i što su poduzeli.

"Obavještavamo Vas da nam nije poznato kojim točno snimkama raspolažete, a snimke koje u ovom trenutku posjeduje ova Policijska uprava predmet su kriminalističkog istraživanja. Postupajući temeljem zaprimljenih prijava i saznanja vezanih uz usluge prijevoza taxi vozilima na području Zračne luke Resnik, od početka 2019. provedeno je više kriminalističkih istraživanja, koje su rezultirale podnošenjem odgovarajućih prijava:

- protiv jedne muške osobe podnesena je kaznena prijava zbog sumnje u počinjenje kaznenog djela teške tjelesne ozljede i prijetnje, te je doveden pritvorskom nadzorniku, a zatim i na saslušanje na Općinsko državno odvjetništvo;

- protiv dvije muške osobe podnesene su kaznene prijave zbog kaznenog djela prijetnje, dovedene su pritvorskom nadzorniku, nakon čega je jednom od njih određen istražni zatvor;

- protiv jedne muške osobe podnesena je kaznena prijava zbog kaznenog djela prijetnje, doveden je pritvorskom nadzorniku, nakon čega mu je određen istražni zatvor;

- protiv jedne muške osobe podnesena je kaznena prijava zbog kaznenog djela prijetnje, redovnim putem;

- protiv jedne muške osobe podnesena je kaznena prijava zbog sumnje u počinjenje kaznenog djela teške tjelesne ozljede, uz napomenu da je naknadno utvrđeno da se ne radi o težoj već o lakšoj tjelesnoj ozljedi;

- također, podnesena je i kaznena prijava protiv jedne muške osobe, zbog kaznenog djela oštećenja tuđe stvari, gdje je oštećeni naknadno odustao od kaznenog progona.Osim kaznenih prijava, od početka godine podnijeli smo i ukupno 22 odgovarajuće prekršajne prijava protiv 13 osoba, zbog prekršaja iz Zakona o prekršajima protiv javnog reda i mira i Odluke o javnom redu i miru Grada Kaštela", stoji u odgovoru policije.